НАЦРТ
На основу чланa 97. став 7. Закона о планирању и изградњи (“Службени гласник Републике Србије” бр. 72/09, 81/09 – исправка, 64/10 – одлука УС, 24/11, 121/12, 42/13-одлука УС, 50/13- одлука УС, 98/13-одлука УС, 132/14, 145/14, 83/18, 31/19, 37/19 – др.закон, 9/20, 52/21, 62/23 и 91/25) и члана 40. Статута општине Трстеник („Службени лист општине Трстеник“ број 1/2019), Скупштина општине Трстеник на седници одржаној ___________, донела је 

О Д Л У К У
О УТВРЂИВАЊУ ДОПРИНОСА ЗА УРЕЂИВАЊЕ ГРАЂЕВИНСКОГ ЗЕМЉИШТА НА ТЕРИТОРИЈИ ОПШТИНЕ ТРСТЕНИК


I ОСНОВНЕ ОДРЕДБЕ 

Члан 1.
Овом одлуком прописује се поступак обрачуна и наплате доприноса за уређивање грађевинског земљишта, утврђују се зоне и врсте намена објекта, износи коефицијената зоне и коефицијената намене, критеријуми, износ и поступак умањивања доприноса за уређивање грађевинског земљишта посебна умањења износи доприноса за недостајућу инфраструктуру као и услови и начин обрачуна умањења и друге погодности за инвеститоре, метод валоризације у случају плаћања у ратама као и друга питања од значаја за обрачун и наплату доприноса за уређивање грађевинског земљишта, у складу са важећим законом и подзаконским актима који уређују ову област.

II ДОПРИНОС ЗА УРЕЂИВАЊЕ ГРАЂЕВИНСКОГ ЗЕМЉИШТА 

Члан 2.
Уређивање грађевинског земљишта обухвата његово припремање и опремање. 
Припремање земљишта обухвата истражне радове, израду геодетских, геолошких и других подлога, израду планске и техничке документације, програма за уређивање грађевинског земљишта, расељавање, рушење објеката, санирање терена и друге радове. 
Опремање земљишта обухвата изградњу објеката комуналне инфраструктуре и изградњу и уређење површина јавне намене. 
Уређивање грађевинског земљишта врши се према средњорочним и годишњим програмима уређивања, које на предлог Јавног предузећа за грађевинско земљиште Трстеник доноси Скупштина општина. Јавна предузећа, свако из своје надлежности имају обавезу да доставе Општинској управи одељењу надлежном за урбанизам предлог најкасније до 01.10. текуће године.

ОБРАЧУН ДОПРИНОСА 

Члан 3.
Допринос за уређивање грађевинског земљишта плаћа инвеститор. 
Допринос из става 1. овог члана инвеститор плаћа на основу решења о грађевинској дозволи које доноси организациона јединица Општинске управе надлежна за послове издавања грађевиских дозвола по обрачуну који израђује Јавно предузеће за грађевинско земљиште Трстеник и на основу коначног обрачуна Јавног предузећа за грађевинско земљиште Трстеник који је саставни део употребне дозволе, у поступку пре издавања употребне дозволе који допринос се уплаћује у једнократном износу. 
Обрачун доприноса за уређивање грађевинског земљишта врши Јавно предузеће за грађевинско земљиште Трстеник, по прослеђеној документацији и додељеном приступу од стране имаоца јавног овлашћења у Општинској управи, путем Система за електронско подношење пријава, портала за е-регистрацију Агенције за привредне регистре.
Јавно предузеће за грађевинско земљиште Трстеник дужна је да у року од 2 радна дана , од дана пријема захтева из става 2.овог члана, надлежном органу Општинске управе достави обрачун висине доприноса у складу са одредбама ове одлуке који садржи податке о инвеститору, катастарској парцели (или парцелама) и адреси на којој се гради објекат, намени и нето површини објекта који је предмет изградње или реконструкције, зони којој локација припада, износ, начину и роковима плаћања доприноса, средству обезбеђења у случају плаћања на рате, прoписаним уплатним рачунима.
Износ доприноса за уређивање грађевинског земљишта утврђује се обрачуном који је саставни део грађевинске дозволе, односно коначним обрачуном који је саставни део употребне дозволе тако што се основица коју чини просечна цена квадратног метра станова новоградње у општини Трстеник, према последњим објављеним подацима Републичког завода за статистику за територију општине, помножи са укупном нето површином објекта који је предмет градње, израженом у метрима квадратним, и са коефицијентом зоне и коефицијентом намене објекта који се утврђује овом Одлуком. 

Обрачун доприноса поред износа доприноса садржи и начин плаћања и средства обезбеђења плаћања доприноса. Обрачун доприноса важи 180 дана од дана издавања. 
Инвеститор који врши унутрашњу адаптацију и реконструкцију у оквиру постојећег габарита и волумена легално изграђеног објекта, без повећања укупне нето површине и без промене намене, не плаћа допринос за уређивање грађевинског земљишта, о чему Јавно предузеће за грађевинско земљиште Трстеник издаје обавештење инвеститору. Допринос за уређивање грађевинског земљишта не обрачунава се за објекте јавне намене у јавној својини, објекте комуналне и друге инфраструктуре, производне и складишне објекте, подземне етаже објеката високоградње (простор намењен за гаражирање возила, подстанице, трафостанице, оставе, вешернице и сл.), осим за делове подземне етаже које се користе за комерцијалне делатности, отворена дечија игралишта, отворене спортске терене и атлетске стазе. 
Инвеститор има право да уложи жалбу Општинском већу општине Трстеник, на висину и начин обрачуна доприноса у року од 3 дана од момента пријема решења о грађевинској дозволи кроз систем за електронско подношење пријава, портала за е-регистрацију Агенције за привредне регистре. 
Општинско веће општине Трстеник, на основу мишљења Општинског правобранилаштва, одлучује о основаности жалбе. 
Рок за достављање мишљења Општинског правобранилаштва по жалби из става 9. овог члана је 5 радних дана, а рок Општинског већа за доношење одлуке на основу достављеног мишљења Општинског правобранилаштва је 5 радних дана.

Члан 4.
Површина објекта који се гради, дограђује или реконструише за коју се врши обрачун једнака је нето површини обрачунатој по српском стандарду СРПС У. Ц2.100 према Решењу о означавању стандарда и сродних докумената у Републици Србији (''Сл.гласник РС'', бр.27/07 и 79/07-тумачење) објављеном у посебном издању Института за стандардизацију Србије.

Члан 5
Грађевинско земљиште потпуно комунално опремљено за грађење је земљиште на коме је изграђен приступни пут са тротоаром и јавном расветом, водоводна и канализациона мрежа. 
Накнада за уређивање грађевинског земљишта не обухвата трошкове електродистрибутивне мреже и објеката, ТТ мреже и објеката, кабловски дистрибутивни систем, мрежу и објекте топлификације и гасификације, које инвеститор посебно уговара са надлежним јавним предузећима.

Члан 6
а ) ЗОНЕ
За утврђивање доприноса за уређивање грађевинског земљишта одређују се следеће зоне, и то: 

1.Екстра зона 
-Ул. Цара Душана од ул. Обилећеве до ул. Кнегиње Милице; 
-Ул. Кнегиње Милице од ул. Цара Душана до ул. Ж.Апостоловића; 
-Ул. Вука Караџића од ул. Кнегиње Милице до ул. Св.Саве; 
-Ул. Кнегиње Милице од ул. Цара Лазара до ул. Д.Максића; 

2. I зона 
Граница иде десном обалом Западне Мораве од Циганског потока до новог моста, од новог моста Улицом Сретена Аџића до канала за наводњавање, каналом за наводњавање до Радничке улице, осовином улице Радничке до улице Кнегиње Милице, улицом Св.Саве до железничке пруге, железничком пругом до Циганског потока и Циганским потоком до Западне Мораве. 
Изузима се површина предвиђена у екстра зони.

3. II зона 
Граница иде од новог моста десном обалом Западне Мораве до источне границе старог ГП-а Трстеник, источном границом старог ГП-а а до јужне границе ДУП-а насеља “Трстеник II“ до улице Доситејеве, улицом Доситејевом до јужне границе ДУП-а комплекса ИXП “Прва петолетка“ (надвожњак), затим јужном границом ДУП-а комплекса до Циганског потока, Циганским потоком до железничке пруге, железничком пругом до краја улице Св.Саве, Улицом Св.Саве до улице Кнегиње Милице, од улице Кнегиње Милице улицом Радничком до отвореног канала за наводњавање, каналом за наводњавање до улице Сретена Аџића и Улицом Сретена Аџића до новог моста на Западној Морави.

4. III зона 
Граница иде од тромеђе старог ГП-а Трстеник,ДУП-а насеља “Трстеник II“ и ДУП-а насеља “Чаири“ југоисточном границом старог ГП-а Трстеник до Чаирске улице, Чаирском улицом до јужне границе ДУП-а комплекса ИXП “Прва петолетка“ (пункт за одржавање путева), јужном границом ДУП-а комплекса “Прва петолетка“ на исток до Доситејеве улице, затим Доситејевом улицом на југ до јужне границе ДУП-а насеља “Трстеник II“ до тромеђе старог ГП-а Трстеник. 
Такође, ова зона обухвата и простор у Грабовцу, и то од старог моста на Западној Морави Љубостињском улицом до јаза, затим јазом до северне границе школског дворишта у Грабовцу, северном границом школског дворишта до Љубостињске реке, Љубостињском реком на југ до пешачког моста на реци,затим граница скреће на исток осовином пута – кат.парцела бр. 640 до раскрснице улица Љубостињске и Часлава Анђелковића (државни пут IIа реда бр. 188 и државни пут IIа реда бр. 187), од наведене раскрснице осовином улице Часлава Анђелковића до раскрснице са улицом Сретена Аџића, осовином улице Сретена Аџића до новог моста,затим граница наставља на запад левом обалом Западне Мораве до старог моста.
Трећа зона обухвата и простор са северне стране државног пута Iб реда бр. 23 од Циганског потока до Џамског потока, Џамским потоком до железничке пруге, железничком пругом на исток до Циганског потока и Циганским потоком на југ до државног пута Iб реда бр. 23.

5. IV зона 
Обухвата сав остали простор на подручју ПГР-а који није обухваћен I, II и III зоном. 

6. V зона 
Простор поред општинских путева и државних путева I и II реда на ван градским деоницама чије су парцеле намењена за изградњу комерцијалних објеката.

Границе зона из претходног става овог члана дате су у графичком прилогу који представља саставни део ове одлуке.

Члан 6.
Намене објеката за које се плаћа допринос су:
1. стамбена: 
1.1.индивидуални стамбени објекти до две стамбене јединице и индивидуално стамбени објекти са једном стамбеном и једном пословном јединицом и викенд куће. 
1.2 колективни стамбени објекти са више од две стамбене јединице. 
1.3. стамбено - пословни објекти са више од једне стамбене и једне пословнe јединице, пословно-стамбене апартмане. 
1а. Велики трговачки и тржни центри, робне куће, пословне зграде са већим бројем пословних простора 
2. комерцијална: 
2.1.трговинске објекте, пословне објекте, канцеларије и помоћни објекти. 
2.2. кладионице, коцкарнице, објекти за забаву, гараже као засебне комерцијалне објекте и сл. 
2.3.објекти бензинских пумпе, плинских пумпе, банке и пословне јединице банака. мењачнице осигуравајућих друштава и сл.као и друге објекте комерцијалног и услужног карактера. 
2.4. хотели, мотели, хостели, туристичка насеља и сл. 
2.5. услужно занатство. 
3. јавна: објекти намењени за јавно коришћење који могу бити у другим облицима својине (болнице, домови здравља, домови за старе, објекти образовања, отворени и затворени спортски и рекреативни објекти, објекти културе, саобраћајни терминали и други објекти) и објекти - простори традиционалних цркава и традиционалних верских заједница у смислу Закона о црквама и верским заједницама ("Службени гласник РС", број 36/2006) 
4. остала: објекат индустрије и грађевинарства за монтажу готових делова или дораду полупроизвода, сепарације агрегата, фабрике бетона гаражни простор у овим објектима ако се користе за комерцијалне делатности, отворени паркинзи. 
5.пољопривредни објекти. 

Износ доприноса за уређивање грађевинског земљишта за привремене објекте и монтажне објекте површине преко 2м2 утврђује се у проценту од 5% од износа утврђеног на начин прописан у чл. 3.став 4. помножен са бројем година на који се издаје акт о изградњи односно постављању објекта. Уколико период на који се поставља није опредељен утврђује се допринос у 100% износу. Објекти који нису наведени у ставу 1 овог члана, уподобиће се најсличнијој наведеној намени.

Члан 7.
в) КОЕФИЦИЈЕНТИ 
За обрачунавање доприноса за уређивање грађевинског земљишта одређују се следећи коефицијенти: Коефицијент за зону (Куз): Коефицијент за намену (Кн) и Коефицијент умањења због опремљености локације (Кум) 
Потпун опис објеката на које се примењују коефицијенти из табеле дат у чл.6. ове одлуке 

	Зона 
	Коефицијент зоне 

	ЕКСТРА ЗОНА
	0,100

	ПРВА ЗОНА
	0,075

	ДРУГА ЗОНА
	0,060

	ТРЕЋА ЗОНА
	0,030 

	ЧЕТВРТА ЗОНА
	0,025 

	ПЕТА ЗОНА
	0,025



Коефицијент за намену (Кн) 
Потпун опис објеката на које се примењују коефицијенти из табеле дат у чл.6. ове одлуке.
	Намена објекта 
	Коефицијент 

	1.1 Индивидуални стамбени и др. 
	0,60

	1.2. Колективни стамбени и др. 
	1,00

	1.3. Стамбено - пословни 
	1,30

	1а. Велики трговачки и тржни центри, робне куће, пословне зграде са већим бројем пословних простора 
	1,30

	2.1.Трговинске објекте и др 
	0,80

	2.2.Кладионице и др. 
	1,50

	2.3.Објекти бензинских пумпе и др. 
	1,50

	2.4.Хотели и др. 
	0,40

	2.5. Услужно занатство 
	1,30

	3. Јавна 
	0,80

	4. Остала: објекат индустрије и грађевинарства и др. 
	1,00

	5. Пољопривредни објекти 
	0,55



Коефицијент умањења због опремљености локације (Кум)
Уколико је земљиште непотпуно опремљено комуналном инфраструктуром, допринос обрачунат у складу са чланом 3. ове Одлуке  умањује се за одређени проценат, у складу са следећом табелом:

	Недостајућа комунална инфраструктура 
	Проценат умањења 


	приступни пут 
	30,00

	канализациона мрежа 
	10,00

	водоводна мрежа 
	10,00

	тротоар 
	5,00

	јавна расвета 
	5,00



Члан 8.
Општинско веће општине Трстеник појединачним актом може предвидети додатне погодности за плаћање доприноса за објекте од посебног значаја за развој општине. Допринос се може умањити до 40%. Појединачним актом се могу прописати и друге погодности уз испуњавање одређених услова: запошљавање одређеног броја лица на неодређено време у одређеном временском периоду и сл. 
Не могу се предвидети умањења износа доприноса за објекте станоградње, осим по основу прописаном за објекте социјалног становања код којих је инвеститор Република Србија, аутономна покрајина или јединица локалне самоуправе. 
У циљу реализације пројекта од значаја за локални економски развој општине висина накнаде плаћа се у другачијем износу од износа предвиђеног одредбама ове одлуке уколико општина прибави сагласност Влада Републике Србије.

Члан 9.
У случају претварања већ изграђеног објекта у простор за који се овом одлуком утврђује виши коефицијент намене, инвеститор је дужан да плати разлику доприноса за уређивање земљишта између доприноса обрачунате према претходној намени у односу на нову намену објекта, која се обрачунава према важећој одлуци у моменту подношења потпуног захтева. 
У случају претварања таванског простора у стамбени или пословни, допринос се обрачунава за површину која има висину најмање 1,5 метар, од пода до таванице у износу од 80% од пуног износа. 
У случају да се реконструкцијом или адаптацијом врши промена намене објеката који су по намени хотели, мотели, хостели, туристичка насеља, објекти привредно производне намене у друге намене, инвеститор је дужан да плати разлику доприноса у троструком износу, која се обрачунава према важећој одлуци у моменту подношења потпуног захтева. У случају реконструкције са доградњом објеката, односно изградње новог на истој грађевинској парцели инвеститор је дужан да плати допринос за уређивање земљишта за разлику у површини између старог и новог објекта, која се обрачунава према важећој одлуци у моменту подношења потпуног захтева. 
Инвеститор који руши постојећи легално изграђен објекат и гради нови на истој локацији, у складу са планским актом, плаћа допринос за уређивање грађевинског земљишта за разлику у површини између објекта који гради и легално изграђеног објекта који се руши, која се обрачунава према важећој одлуци у моменту подношења потпуног захтева. 
Легалност и површина објекта из претходног става овог члана доказује се: изводом из листа непокретности, грађевинском и употребном дозволом или актом надлежне организационе јединице општинске управе да је објекат грађен у периоду када за његову изградњу није било потребно издавање грађевинске дозволе, наведено у локацијској дозволи. Уколико наведене исправе не садрже податке о површини објекта, иста се утврђује на основу акта надлежног одељења, или техничке документације која је саставни део грађевинске дозволе, копије плана или увиђаја на лицу места од стране овлашћеног лица организационе јединице Општинске управе надлежне за издавање грађевинских дозвола.

Члан 10.
Инвеститори који на већ уређеној локацији не могу да обезбеде потребан број паркинг места (ПМ), (доградња, реконструкција, промена намене постојећег простора, реконструкција и доградња објеката у пешачким зонама и на грађевинским парцелама на којима је планом предвиђена заузетост парцела већа од 80%, као и у другим случајевима који се не могу предвидети код издавања локацијских услова, ради обезбеђења и заштите суседних објеката, јавних површина, комуналне инфраструктуре, саобраћајница и водотока и сл.), дужни су да за свако недостајуће паркинг место плате износ утврђен у табели:

НАКНАДА ЗА НЕДОСТАЈУЋА ПАРКИНГ МЕСТА: 
	Зона 
	бод*/ПМ

	ЕКСТРА ЗОНА
	5.000,00

	ПРВА ЗОНА
	3.000,00

	ДРУГА ЗОНА
	2.000,00

	ТРЕЋА ЗОНА
	1.000,00 

	ЧЕТВРТА ЗОНА
	500,00

	ПЕТА ЗОНА
	500,00


Максималан број паркинг места који могу на овај начин да се надоместе износи 40% укупног броја паркинг места који је дефинисан за предметни објекат и локацију.

Вредност бода је динарска противвредност средњег курса једног еура објављеног од стране НБС на дан плаћања. 
Утврђени износ накнаде јавни је приход буџета општине Трстеник и обрачунаваће се и плаћати од стране инвеститора као допринос за уређивање грађевинског земљишта. 
У случајевима када важећим планским актом није прописана обавеза изградње паркинг места за локацију за коју се издаје грађевинска дозвола и када је локација на којој се гради са обавезом изградње паркинг места, а због конфигурације терена и у другим случајевима који се нису могли предвидети у тренутку издавања грађевинске дозволе неповољна за изградњу истих, о чему као доказ инвеститор подноси налаз вештака грађевинске струке са списка судских вештака, инвестотор плаћа накнаду за недостајућа паркинг места у складу са ставом 1.овог члана. 
Средства остварена по овом основу усмеравају се Програмом уређивања грађевинског земљишта за изградњу и уређење јавних паркинга и гаража.

Члан 11.
Инвеститору индивидуалног стамбеног објекта, који решава стамбено питање своје породице, признаје се право на умањење доприноса по основу његовог улагања, односно улагања чланова његове уже породице у објекте инфраструктуре, које је имао путем плаћања самодоприноса на подручју општине Трстеник, у висини од 2,0 % за сваку годину. Умањење из претходног става признаје се максимално до 200м2 нето површине објекта.. 
Чланом породичног домаћинства у смислу става 1. овог члана сматра се: брачни друг, дете (рођено у браку или ван брака, усвојено или пасторак), родитељи власника, као и лице које је власник по закону дужан да издржава. 
Повластице из претходног става признају се инвеститору на основу писмене потврде месне заједнице преко које је самодопринос убиран, из које се недвосмислено може констатовати у ком периоду је инвеститор или члан његове уже породице вршио уплаћивање самодоприноса за активности на подручју општине Трстеник, уверења организационе јединице Општинске управе надлежне за локалне јавне приходе и уверење Службе за катастар непокретности Трстеник да на територији општине Трстеник нема другу непокретност. 
Чланови једног породичног домаћинства могу користити ово право само једанпут, за један стамбени објекат, и то највише до 200м2 нето површине објекта. 
Евиденцију издатих потврда физичким лицима о плаћању самодоприноса, воде месне заједнице на територији. 
Умањења прописана овим чланом не могу бити већа од 40% обрачунатог доприноса и не могу се примењивати за површину већу од 200м2 нето површине објекта.

Члан 12.
Лицу са утврђеним степеном инвалидитета, признаје се право на умањење доприноса за уређивање грађевинског земљишта у проценту утврђеног инвалидитета, и то само за прву изградњу породичног стамбеног објекта за нето површину од 200м2 у објекту, којим трајно решавају своје стамбено питање, уколико поднесу валидне доказе, односно уверења надлежне здравствене установе и организационе јединице Општинске управе надлежне за послове урбанизма, и уверење Одељења за локалне јавне приходе и уверење Службе за катастар непокретности Трстеник да на територији општине Трстеник нема другу непокретност. 
Испуњеност услова из става 1. Овог члана утврђује Општинско веће општине Трстеник.

Члан 13.
Ако инвеститор промени намену гараже, гаражног или паркинг простора и обавезан је да плати допринос за уређивање грађевинског земљишта за промењену намену увећану за 50%. У поступку измене грађевинске дозволе. За објекте из овог члана, допринос се плаћа једнократно.

III НАЧИН ПЛАЋАЊА ДОПРИНОСА И СРЕДСТВА ОБЕЗБЕЂЕЊА 

Члан 14.
Допринос за уређивање грађевинског земљишта може се платити једнократно у целости или на рате. 
- једнократно у целости са умањењем се у износу од 30% или 
- у 36 месечних рата уз усклађивање рата, на месечном нивоу, са индексом потрошачких цена према подацима Републичког завода за статистику. За доцњу у отплати доспелих рата обрачунаваће се затезна законска камата о чему ће се старати организациона јединица Општинске управе надлежна за послове финансија. 
У случају плаћања доприноса за уређивање грађевинског земљишта на рате, инвеститор је дужан да као средство обезбеђења плаћања достави: 
1. неопозиву банкарску гаранцију, наплативу на први позив, без приговора која гласи на укупан износ недоспелих рата и која је издата на рок који мора бити дужи три месеца од дана доспећа последње рате. 
Банкарска гаранција се активира након три доспеле а не измирене рате о чему ће се старати организациона јединица Општинске управе надлежна за послове финансија. 
У случају плаћања доприноса за уређивање грађевинског земљишта на рате за изградњу објеката чија укупна бруто развијена грађевинска површина не прелази 200м² и који не садржи више од две стамбене јединице, из става 5 овог члана, не достављају се средства обезбеђења. 
У случају да инвеститор, који je започео плаћање доприноса за уређење грађевинског земљишта у ратама, жели да промени начин плаћања и остатак доприноса плати једнократно, обраћа се захтевом за измену правоснажног решења о грађевинској дозволи надлежном органу Општинске управе, у погледу начина плаћања доприноса за уређење грађевинског земљишта. 
Инвеститор из претходног става има право на умањење обрачунатог доприноса за 30%, односно на начин како је то наведено у ставу 2. алинеја 1. овог члана, за недоспеле рате, уколико једнократно плаћање остатка износа доприноса изврши у року од 15 дана од правоснажности измене решења о грађевинској дозволи. 
Умањење доприноса из претходног става инвеститори могу да остваре под условом да су платитли све доспеле обавезе, односно да немају неплаћених доспелих рата на име доприноса за уређивање грађевинског земљишта, у случајевима када је плаћање започето на рате.

Члан 15.
Инвеститор је дужан да изврши уплату доприноса за уређивање грађевинског земљишта у целости, односно ако плаћа на рате да уплати прву рату и достави средства обезбеђења, најкасније до подношења пријаве. 
Уколико инвеститор не измири доспели износ доприноса у прописаном року, наплата ће се извршити принудним путем у поступку прописаном важећим Законом о преском систему и пореској администрацији. 
Трошкови принудне наплате падају на терет инвеститора.

Члан 16.
Уплата прихода по основу ове Одлуке врши се на следеће уплатне рачуне, и то 
840-741538843-29
по моделу 97
позив на број 4910307592

IV УГОВОР О РЕГУЛИСАЊУ МЕЂУСОБНИХ ОДНОСА У ВЕЗИ КОМУНАЛНОГ ОПРЕМАЊА НЕИЗГРАЂЕНОГ ГРАЂЕВИНСКОГ ЗЕМЉИШТА СРЕДСТВИМА ФИЗИЧКИХ И ПРАВНИХ ЛИЦА
Члан 17.
Грађевинско земљиште које није уређено у смислу ове Одлуке, а налази се у обухвату планског документа на основу кога се могу издати локацијски услови, односно грађевинска дозвола, може се припремити, односно опремити и средствима физичких или правних лица. 
Заинтересовано лице, односно инвеститор објекта који се гради на неуређеном грађевинском земљишту подноси Јавном предузећу за грађевинско земљиште Трстеник предлог о финансирању припремања, односно опремања грађевинског земљишта. 
Уз предлог о финансирању лице из става 2. Овог члана прилаже/доставља: 
- правоснажне локацијске услове 
- доказ о решеним имовинско 
– правним односима за парцелу на којој намерава да гради објекта 
- копија плана за парцеле - предлог динамике и рокова изградње. 

Изузетно, инвеститор који гради објекат за који је закључио уговор о заједничком припремању и опремању грађевинског земљишта и изводи радове на инфраструктури сагласно одредбама чл.92. Закона о планирању и изградњи (“Службени гласник Републике Србије” бр. 72/09, 81/09 – исправка, 64/10 – одлука УС, 24/11, 121/12, 42/13-одлука УС, 50/13- одлука УС, 98/13-одлука УС, 132/14, 145/14, 83/18, 31/19, 37/19 – др.закон, 9/20, 52/21, 62/23 и 91/25), у случају плаћања доприноса једнократно до пријаве радова има право на умањење доприноса: 
- од 40% уколико вредност радова на изградњи недостајуће инфраструтуре износи до 20% вредности доприноса за уређивање грађевинског земљишта; 
-од 50% уколико вредност радова на изградњи недостајуће инфраструтуре износи до 30% вредности доприноса за уређивање грађевинског земљишта; 
- од 60% уколико вредност радова на изградњи недостајуће инфраструтуре износи преко 40% вредности доприноса за уређивање грађевинског земљишта, а одлуке из алинеја 1., 2.и 3.овог става доноси Општинско веће општине Трстеник.

Члан 18.
Јавно предузеће за грађевинско земљиште Трстеник након разматрања предлога лица из става 2. Члана 17. Ове Одлуке и достављене документације, припрема Елаборат о заједничком припремању, односно опремању грађевинског земљишта и предлог уговора о заједничком припремању, односно опремању грађевинског земљишта 
Елаборат из става 1. Овог члана садржи: 
- податке о локацији односно зони, 
- податке из урбанистичког плана и техничке услове за изградњу недостајуће инфраструктуре, 
- податке из програма уређивања грађевинског земљишта, 
-уколико није усвојен програм уређивања грађевинског земљишта примењиваће се критеријуми из чл.17.став 4.ове одлуке, 
- границе локације која се опрема са пописом катастарских парцела, 
- динамику и рок изградње комуналне инфраструктуре, 
- обавезу Јавног предузећа за грађевинско земљиште Трстеник да обезбеди стручни надзор у току извођења радова 
- одређивање учешћа сваке уговорне стране у обезбеђивању, односно финансирању израде техничке документације и стручне контроле техничке документације, извођењу радова и избору извођача радова, као и других трошкова у вези са опремањем грађевинског земљишта, укључујући висину и рокове обезбеђивања финансијских и других средстава;
- одређивање објеката који се граде и који ће прећи у својину јединице локалне самоуправе; 
- одређивање износа учешћа лица из става 1. Овог члана у финансирању припремања, односно опремања грађевинског земљишта који ће бити умањен за износ доприноса за уређивање грађевинског земљишта; 
- средства обезбеђења испуњења обавеза уговорних страна.

Члан 19.
На основу елабората из члана 18. ове Одлуке закључује се Уговор о заједничком припремању, односно опремању грађевинског земљишта између лица из става 2. Члана 17. Ове одлуке општине Трстеник по претходно прибављеној сагласности Општинског правобранилаштва. 
Уговор из става 1. Овог члана садржи следеће: 
- податке о локацији, односно зони у којој се планира опремања грађевинског земљишта; 
- податке из планског документа и техничке услове за изградњу; 
- податке из програма уређивања грађевинског земљишта, а уколико није усвојен програм уређивања грађевинског земљишта примењиваће се критеријуми из чл.17.став 4.ове одлуке; 
- границе локације која се припрема, односно опрема са пописом катастарских парцела; 
- динамику и рок изградње; 
- обавезу Јавног предузећа за грађевинско земљиште Трстеник да обезбеди стручни надзор у току извођења радова; 
- одређивање учешћа сваке уговорне стране у обезбеђивању, односно финансирању израде техничке документације и стручне контроле техничке документације, извођењу радова и избору извођача радова, као и других трошкова у вези са опремањем грађевинског земљишта, укључујући висину и рокове обезбеђивања финансијских и других средстава; 
- одређивање објеката који се граде и који ће прећи у својину јединице локалне самоуправе; 
- одређивање износа учешћа лица из става 1. Овог члана у финансирању припремања, односно опремања грађевинског земљишта за који ће бити умањен износ доприноса за уређивање грађевинског земљишта 
- вредност земљишта које инвеститор уступа јединици локалне самоуправе за изградњу инфраструктурних објеката 
- средства обезбеђења за испуњење обавеза уговорних страна. 

Члан 20.
Инвеститори који су закључили уговоре са општином Трстеник о регулисању накнаде за уређивање грађевинског земљишта или исте закључе до  доношења ове Одлуке, у обавези су да плаћају накнаду за уређивање грађевинског земљишта у свему у складу са закљученим уговором. 

Члан 21.
Ступањем на снагу ове Одлуке, престаје да важи Одлука о утврђивању доприноса за уређивање грађевинског земљишта на територији  општине Трстеник, број 022-18/2015-01 (Службени лист општине Трстеник“ бр. 01/2015).

Члан 22.
Ова одлука ступа на снагу осмог дана од дана објављивања у ''Службеном листу Општине Трстеник“.


Број:
Датум:

ПРЕДСЕДНИК 
СКУПШТИНЕ ОПШТИНЕ ТРСТЕНИК

Марио Спасић, дипл.комуниколог 











